10. การควบคุมภายใน

บริษัทฯมีนโยบายจัดให้มีระบบการควบคุมภายในที่มีประสิทธิภาพและมีประสิทธิผล
คณะกรรมการบริษัทและผู้บริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบควบคุมภายใน
รวมทั้งดำเนินการทบทวนความมีประสิทธิภาพของระบบการควบคุมอย่างสม่ำเสมอ
เพื่อปกป้องเงินลงทุนของผู้ถือหุ้นและทรัพย์สินของบริษัทฯ
การควบคุมภายในครอบคลุมถึงการควบคุมทางการเงิน การดำเนินงาน
การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง
และการบริหารความเสี่ยง ระบบการควบคุมภายในที่บริษัทฯได้จัดไว้อย่างมีประสิทธิภาพ
จะช่วยให้บริษัทฯมีความมั่นใจอย่างสมเหตุสมผล
ที่จะสามารถบรรลุวัตถุประสงค์และเป้าหมายที่วางไว้ในเรื่องดังนี้

-   ระบบข้อมูล และรายงานทางการเงินมีความถูกต้อง เชื่อถือได้

-   ได้มีการปฏิบัติตามกฎระเบียบ นโยบาย กระบวนการทำงานของบริษัทฯ
    และกฎหมายที่เกี่ยวข้อง

-   ทรัพย์สินของบริษัทฯมีอยู่จริงและได้มีการควบคุมดูแล จัดเก็บ รักษา เป็นอย่างดี

-   การดำเนินงานของบริษัทฯเป็นไปอย่างมีประสิทธิภาพ รวมทั้งมีการใช้ทรัพยากรอย่าง คุ้มค่า

-   วัตถุประสงค์ของบริษัทฯได้มีการบรรลุและดำเนินงานอย่างมีประสิทธิผล

นอกจากนี้
การมีระบบควบคุมภายในที่ดีจะช่วยให้บริษัทฯรับทราบรายการผิดปกติและเป็นสัญญาณเตือนภัยล่วงหน้ารวมทั้งช่วยลดความเสี่ยงให้อยู่ในระดับที่ยอมรับได้

ระบบการควบคุมภายในที่บริษัทฯกำหนดขึ้นสอดคล้องกับแนวทางการจัดระบบการควบคุมภายในที่กำหนดโดย
The Committee of Sponsoring Organization of the Treadway Commission
(COSO) ซึ่งสามารถสรุปตามองค์ประกอบของการควบคุมแต่ละด้านดังนี้

1.  ด้านองค์กรและสภาพแวดล้อม (Organization & Control Environment)
    บริษัทฯมีการจัดทำแผนธุรกิจที่กำหนดเป้าหมาย กลยุทธ์ วิสัยทัศน์ งบประมาณ
    รวมทั้งกำหนดหลักเกณฑ์ในการวัดผลที่ชัดเจนในการดำเนินงาน
    มีการปรับโครงสร้างองค์กรให้สอดคล้องกับแผนธุรกิจ มีการปรับปรุงระบบการกำกับดูแลกิจการ
    สรรหาบุคลากรที่มีคุณภาพและพัฒนาอย่างต่อเนื่อง
    มีนโยบายและระเบียบในการปฏิบัติงานที่ครอบคลุมธุรกรรมทางด้านการเงิน จัดซื้อ
    การบริหารความเสี่ยง บุคคล และด้านอื่นอย่างครบถ้วน

2.  ด้านการบริหารความเสี่ยง (Risk Management)
    บริษัทฯได้จัดให้มีระบบการบริหารความเสี่ยงในระดับองค์กรตั้งแต่ปี พ.ศ. 2547
    โดยมีคณะอนุกรรมการบริหารความเสี่ยง และคณะกรรมการตรวจสอบทำหน้าที่กำกับดูแล

3.  ด้านการควบคุมการปฏิบัติงานของฝ่ายบริหาร (Operational Control)
    บริษัทฯได้กำหนดให้มีการแบ่งแยกหน้าที่งาน เพื่อให้เกิดระบบการควบคุมระหว่างกัน
    กำหนดอำนาจหน้าที่ในการอนุมัติ รายการและวงเงินเป็นลายลักษณ์อักษร
    และได้จัดทำแนวทางการดูแลรายการที่เกี่ยวโยงและ
    รายการระหว่างกันให้เป็นไปตามกฎหมาย

4.  ด้านระบบสารสนเทศและสื่อสารข้อมูล (Information & Communication)
    บริษัทฯจัดให้มีระบบข้อมูลเพื่อการตัดสินอย่างพอเพียงโดยมีหน่วยงานที่รวบรวม วิเคราะห์
    และจัดเก็บในระบบคลัง ข้อมูลของบริษัทฯ
    ระบบข้อมูลในองค์กรมีการสื่อสารทั้งสองทางอย่างมีประสิทธิภาพ
    ในระดับคณะกรรมการบริษัทได้มีการจัดเตรียมข้อมูลและเอกสารอย่างเพียงพอต่อการตัดสินใจ
    ทั้งนี้ กรรมการบริษัทสามารถขอข้อมูลของบริษัทฯได้อย่างอิสระ

5.  ด้านระบบการติดตาม (Monitoring)
    บริษัทฯจัดให้มีระบบการติดตามโดยผู้บริหารและคณะกรรมการบริษัท
    เพื่อให้การดำเนินงานเป็นไปตามแผนงานที่วางไว้
    และหน่วยงานตรวจสอบภายในทำหน้าที่ติดตามและประเมินผลระบบการควบคุมอย่างอิสระและรายงานผลพร้อมข้อเสนอแนะให้ฝ่ายบริหารดำเนินการแก้ไข

ในการประชุมคณะกรรมการบริษัท ครั้งที่ 1/2549 เมื่อวันที่ 24 กุมภาพันธ์ พ.ศ. 2549
โดยมีคณะกรรมการตรวจสอบเข้าร่วมประชุม
คณะกรรมการบริษัทได้ประเมินระบบการควบคุมภายในของบริษัทฯ
ตามแบบประเมินที่จัดทำขึ้นโดยคณะกรรมการกำกับหลักทรัพย์และตลาดหลักทรัพย์ ทั้ง 5 ด้าน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงาน
ระบบสารสนเทศและการสื่อสารข้อมูล และระบบการติดตาม แล้วเห็นว่า
บริษัทฯมีการควบคุมภายในที่เพียงพอในแต่ละด้าน

นอกจากนี้ ผู้สอบบัญชีภายนอกของบริษัทฯ คือ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้จัดทำรายงานข้อสังเกตเกี่ยวกับระบบการควบคุมภายในเสนอคณะกรรมการตรวจสอบและคณะกรรมการบริษัท
และบริษัทฯได้มอบหมายให้หน่วยงานที่เกี่ยวข้องกับข้อสังเกตดังกล่าว
พิจารณาดำเนินการปรับปรุงแก้ไขต่อไป

การตรวจสอบภายใน

บริษัทฯได้จัดตั้งฝ่ายตรวจสอบภายใน
ซึ่งเป็นหน่วยงานหนึ่งในบริษัทและรายงานโดยตรงต่อคณะกรรมการตรวจสอบและกรรมการผู้จัดการ
ทำหน้าที่ในการให้คำปรึกษาและตรวจสอบ ประเมินระบบควบคุมภายใน
ติดตามระบบบริหารความเสี่ยงและการกำกับดูแลกิจการ เพื่อให้แน่ใจว่าระบบการบริหารความเสี่ยง
ระบบควบคุมภายใน และกระบวนการกำกับดูแลกิจการของบริษัทฯ ได้จัดให้มีขึ้นอย่างพอเพียง
มีประสิทธิภาพตรงตามวัตถุประสงค์ที่วางไว้

ฝ่ายตรวจสอบภายในของบริษัทฯมีความเป็นอิสระ มีทรัพยากรและงบประมาณที่เพียงพอและ
เหมาะสมต่อการปฏิบัติงานทั้งด้านการตรวจสอบการดำเนินงาน
การตรวจสอบการปฏิบัติตามกฎหมายและการตรวจสอบด้านการเงิน

การวางแผนตรวจสอบจะพิจารณาจากปัจจัยเสี่ยง
โดยรายงานผลการตรวจสอบและผลการปฏิบัติงานให้คณะกรรมการตรวจสอบเป็นรายไตรมาส

การบริหารความเสี่ยง

บริษัทฯได้กำหนดนโยบายการบริหารความเสี่ยงทั่วทั้งองค์กรขึ้นอย่างเป็นระบบตั้งแต่ปี พ.ศ. 2547
โดยได้จัดตั้งคณะอนุกรรมการบริหารความเสี่ยง (Risk Management Committee)
เพื่อทำหน้าที่ในการจัดทำนโยบาย วางระบบ และประเมินความเสี่ยงต่างๆ
ทั้งที่เกิดจากปัจจัยภายนอกและจากการบริหารและการปฏิบัติงานภายในองค์กร
รวมทั้งกำหนดแนวทางในการบริหารและจัดการความเสี่ยงให้อยู่ในระดับที่ยอมรับได้ มีการสื่อสาร
กับพนักงาน ให้ตระหนักถึงความสำคัญของการบริหารความเสี่ยง

บริษัทฯได้กำหนดให้พนักงาน ผู้บริหาร
และทุกหน่วยงานเป็นเจ้าของความเสี่ยงและมีความรับผิดชอบที่จะประเมิน บริหาร
และจัดการความเสี่ยงที่รับผิดชอบให้มีระดับความเสี่ยงที่เหลืออยู่ในระดับที่ยอมรับได้

กระบวนการบริหารความเสี่ยงของบริษัทฯมีดังนี้

1.  การกำหนดนโยบายและหลักเกณฑ์การบริหารความเสี่ยง

  เป็นการกำหนดนโยบาย วัตถุประสงค์ ขอบเขต ความรับผิดชอบ
  หลักเกณฑ์และแนวทางการบริหารความเสี่ยงให้สอดคล้องกับกลยุทธ์ เป้าหมาย
  แผนและทิศทางการดำเนินธุรกิจ ซึ่งบริษัทฯจะมีการทบทวนเป็นประจำทุกปี
  และจะดำเนินการจัดทำพร้อมกันกับการจัดทำแผนธุรกิจเพื่อให้มีความสอดคล้องกัน

2.  การระบุความเสี่ยง

  เป็นการระบุความเสี่ยงที่อาจมีผลกระทบต่อการบรรลุวัตถุประสงค์และเป้าหมาย
  โดยพิจารณาจากความเสี่ยงที่เกิดจากปัจจัยภายนอกและปัจจัยภายใน เช่น จากสภาพแวดล้อม
  กฎหมาย การเงิน ระบบสารสนเทศ ระบบข้อมูลเพื่อการตัดสินใจ ความพึงพอใจของ นักลงทุน
  การบริหารเงินลงทุน ทรัพยากรบุคคล ชื่อเสียงและภาพลักษณ์ ระบบรักษาความปลอดภัย เป็นต้น
  บริษัทฯจะบริหารความเสี่ยงโดยพิจารณาจัดลำดับความเสี่ยงก่อนการพิจารณาระบบการควบคุม
  (Inherent Risk Level) ซึ่งถ้าอยู่ในเกณฑ์สูงและสูงมากจะนำมาวิเคราะห์เพื่อจัดการก่อน

3.  การวิเคราะห์ความเสี่ยง

  เป็นการวิเคราะห์เพื่อประเมินระดับความเสี่ยงที่เหลืออยู่หลังจากได้ประเมินระบบการควบคุมที่มีอยู่และจัดลำดับความสำคัญของความเสี่ยง
  ซึ่งหากความเสี่ยงที่เหลืออยู่ยังคงอยู่ในระดับที่สูงหรือสูงมากจะต้องกำหนดมาตรการจัดการความเสี่ยงโดยทันทีโดยผู้บริหารระดับสูงที่รับผิดชอบ
  หากระดับความเสี่ยงที่เหลืออยู่อยู่ในระดับปานกลางหรือต่ำให้กำหนดมาตรการจัดการในระดับฝ่ายหรือให้แก้ไขในกระบวนการปฏิบัติงาน

4.  การจัดการความเสี่ยง

  เป็นการกำหนดวิธีการและจัดทำแผนในการจัดการความเสี่ยงที่มีความสำคัญตามที่ได้มีการจัดลำดับไว้ในขั้นตอนของการวิเคราะห์ความเสี่ยง
  การจัดการความเสี่ยง ได้แก่ การควบคุมการโอนความเสี่ยง การหลีกเลี่ยงความเสี่ยง
  การใช้ประโยชน์จากความเสี่ยงหรือการยอมรับความเสี่ยง

5.  การติดตามผลและการสอบทาน

  เป็นขั้นตอนของการติดตามผลการบริหารความเสี่ยงตามแผนงานที่กำหนดไว้
  รวมทั้งการประเมินผลการจัดการความเสี่ยง
  ซึ่งฝ่ายตรวจสอบภายในจะติดตามและรายงานผู้บริหารระดับสูงและคณะกรรมการตรวจสอบ

นอกจากนี้
บริษัทฯมีแผนที่จะบรรจุหัวข้อการบริหารความเสี่ยงเป็นหลักสูตรหนึ่งในแผนงานฝึกอบรมผู้บริหารของบริษัทฯด้วย